Diari Oficial de la Generalitat Valenciana


Sumari del DOGV 5886, del 05-11-2008 (2008/12291)

RESOLUCIÓ de 27 d'octubre de 2008, de la Direcció General d'Administració Autonòmica, per la qual es convoca el Curs d'Especialista Universitari en Gestió Urbanística i Territorial, dins de la Càtedra IVAP de la Universitat Politècnica.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5886

Data del DOGV
:   05-11-2008

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2008/12889


Data del document
:   27-10-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * formació en el lloc de treball
    * urbanisme
    * administració regional
    * funcionari
    * concurs administratiu

RESOLUCIÓ de 27 d'octubre de 2008, de la Direcció General d'Administració Autonòmica, per la qual es convoca el Curs d'Especialista Universitari en Gestió Urbanística i Territorial, dins de la Càtedra IVAP de la Universitat Politècnica. [2008/12778]
La Conselleria de Justícia i Administracions Públiques, a través de l'Institut València d'Administració Pública (IVAP), està interessada a obrir noves portes a la formació dels empleats públics, i vol buscar-les en la seua col·laboració amb les universitats.
La Càtedra Institut Valencià d'Administració Pública (IVAP), de la Universitat Politècnica, creada per Acord del Consell de la Generalitat, de 24 d'abril de 2008, en virtut del Conveni signat entre la Conselleria de Justícia i Administracions Públiques i la Universitat Politècnica de València, té com a un dels seus principals objectius la formació en itineraris dirigits a empleats públics de la Generalitat Valenciana.
Després de la STC 61/1997, complementada amb la STC 164/2001, s'inicia un període de consolidació del marc jurídic i administratiu en matèria d'urbanisme i ordenació del territori. En aquest nou període, es reprén la reflexió sobre la problemàtica real de la ciutat i el territori, més enllà de la qüestió competencial; s'investiguen sobre els nous processos i les possibles respostes, i les noves formes d'entendre la ciutat i el territori que, a poc a poc, tenen el seu reflex en la nova legislació urbanística i territorial.
En aquesta situació, el paisatge i la seua qualitat, com a part de l'expressió del discurs de la sostenibilitat, adquireix una especial rellevància. És per això que la qualitat del paisatge, territorial i urbà, del ja existent, del modificat i del generat, es converteixen en un objectiu cada vegada més buscat per la demanda els ciutadans i en motiu creixent de preocupació per als gestors públics.
L'urbanisme és una matèria caracteritzada per ser multidisciplinària, en la mesura que hi intervenen no sols juristes, sinó també arquitectes, enginyers i economistes, fonamentalment. Això fa que tant el vocabulari com els conceptes, que diàriament es manegen, siguen difícils d'assimilar. L'esmentada dificultat es constata en el fet que afecta la funció consultiva i de gestió.
En allò que afecta la funció contenciosa, la normativa urbanística, particularment la valenciana, ha anat adquirint en els últims anys major complexitat, la qual cosa ha redundat en la formació d'un cos jurisprudencial del nostre TSJ, d'acord amb l'esmentada especificitat. El maneig de les sentències i interlocutores dictades, tant pel TSJCV com pel TS, exigeix disposar d'una capacitat d'anàlisi immediata i intuïtiva, que permeta donar respostes ràpides a qüestions que, d'una altra manera, podrien causar perjudicis als interessos de la Generalitat.
El Curs d'Especialista Universitari en Gestió Urbanística i Territorial, de 230 hores, que convoquem per la present Resolució, forma part de l'itinerari formatiu del Màster en Planificació Territorial, Mediambiental i Urbana, que imparteix la Universitat Politècnica de València. El Màster consta de tres cursos: el Curs d'Especialista Universitari en Gestió Urbanística i Territorial, de 230 hores; el Curs d'Especialista Universitari en Planejament Urbà i del Paisatge, de 350 hores, i un Curs d'Intensificació, de 40 hores de duració. La realització dels tres cursos (660 hores lectives), dóna lloc a l'obtenció del Títol de Màster en Planificació Territorial, Mediambiental i Urbana.
En virtut de les competències atribuïdes a la Direcció General d'Administració Autonòmica, en matèria de formació, en el Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, resolc convocar el Curs d'Especialista Universitari en Gestió Urbanística i Territorial, dins de la Càtedra IVAP de la Universitat Politècnica., la realització del qual s'ajustarà a les següents
Bases
Primera. Objecte de la Convocatòria
La present Convocatòria té com a objecte oferir 2 places per a formació en el Curs d'Especialista Universitari en Gestió Urbanística i Territorial, de la Universitat Politècnica de València.
El Curs d'Especialista Universitari en Gestió Urbanística i Territorial, consta de tres mòduls de formació específica, dissenyats cada un d'ells amb un objectiu de formació coherent, en un determinat aspecte de la gestió.
Segona. Requisits dels sol·licitants
Per a ser admeses, les sol·licitants hauran de reunir els requisits següents:
1. Ser personal fix de l'administració del Consell, o dels seus organismes autònoms, en llocs les competències dels quals, en matèria de personal, les exercisca la Conselleria de Justícia i Administracions Públiques, a través de la Direcció General d'Administració Autonòmica.
2. Estar en possessió del títol de doctor, llicenciat, enginyer, arquitecte, o equivalent.
3. Pertànyer al grup A, subgrup A1 (abans grup A) de l'administració del Consell.
4. Ocupar llocs vinculats i amb responsabilitat en gestió, inspecció o assessorament en matèria urbanística.
Tercera. Criteris de selecció
En cas d'haver diverses peticions, se seleccionaran els participants i s'ajustaran als criteris següents:
1. Temps exercit en el lloc de gestió, inspecció o assessorament en matèria urbanística.
2. Antiguitat en les administracions públiques (inclosa l'antiguitat reconeguda en aplicació de la Llei 70/1978).
3. No haver realitzat un altre màster o curs de les mateixes característiques.
4. En cas d'empat, es desempatarà per la lletra Z que determina l'orde d'actuació dels aspirants a les proves selectives d'ingrés, del mateix any de la Convocatòria, de conformitat amb l'article 10.3 del Decret 33/1999, de 3 de març. Si persisteix l'empat, es desempatarà per sorteig.
Quarta. Organització, programa, calendari i horari del curs
4.1. Organització
El Curs d'Especialista Universitari en Gestió Urbanística i Territorial, té una duració de 230 hores, i 23 crèdits. Dóna lloc al títol d'Especialista Universitari en Gestió Urbanística i Territorial.
Els tres mòduls que formen el Curs són: mòdul I: Curs d'Organització Administrativa i Marc Jurídic de la Gestió Urbanística, del Territori i el Paisatge. (80 hores). Mòdul II: Curs de Gestió i Disciplina Urbanística (70 hores). Mòdul III: Curs d'Elaboració de Programes d'Actuació Integrada. (80 hores).
El conjunt de totes les hores lectives dels tres mòduls suposa un total de 230 hores, que constitueixen la matèria que cal superar per a obtindre el títol d'Especialista Universitari en Gestió Urbanística i Territorial.
L'avaluació es farà separadament per a cada assignatura i donarà lloc a l'obtenció dels crèdits corresponents (cada crèdit equival a 10 hores lectives superades) i globalment permetrà l'obtenció del títol.
Per a l'obtenció del títol i del certificat caldrà, a més de la superació de les proves, l'assistència almenys a un 80% de les hores lectives que integren cada curs.
4.2. Programa i calendari
El Programa de tots els cursos que componen el Curs i Calendari d'aquest es relaciona en l'annex I de la present Resolució
4.3. Horari
El Curs s'impartirà de gener a juny de 2009. L'horari, distribuït per assignatures, s'adjunta en l'annex I, on es veuen cada una de les hores de cada àrea, si bé es podrà modificar quan les circumstàncies ho exigisquen o quan alguna de les institucions participants així ho proposen.
Les classes seran a la vesprada en horari de 16.30 a 21 hores, en setmanes de dilluns a dijous.
Cinquena. Sol·licituds
Les sol·licituds per al Curs d'Especialista Universitari en Gestió Urbanística i Territorial s'ajustaran al model que figura en l'annex II de la present Convocatòria i podran remetre's per FAX als números 782795954 i 914991641 o de qualsevol de les formes previstes en la Llei de Règim Jurídic de les Administracions Públiques i del Procediment Administratiu Comú, a l'Institut Valencià d'Administració Pública (IVAP), carrer Cronista Carreres, número 11-4t pis, 46411 València.
El termini de presentació serà de 10 dies, comptadors des de l'endemà a la publicació de la present Resolució en el Diari Oficial de la Comunitat Valenciana.
Sisena. Finançament
El cost de la matrícula dels alumnes seleccionats serà finançat, en la seua totalitat, per l'Institut Valencià d'Administració Pública (IVAP), a l'empara del l Conveni de Col·laboració entre la Conselleria de Justícia i administracions Pública i la Universitat Politècnica, dins del programa Càtedra IVAP.
Setena. Adreça i professorat del Curs
El Curs comptarà amb un director acadèmic, a qui correspon el disseny, programació i coordinació de la gestió de les assignatures que s'hi imparteixen.
El professorat estarà integrat, preferentment, per professors d'universitat i persones de reconegut prestigi, en les matèries objecte de la Convocatòria.
La Comissió de Seguiment del Curs, integrada per representants de la Conselleria de Justícia i Administracions Públiques i de la Universitat Politècnica, té encomanades les funcions següents: seguiment de les activitats i programes previstos, així com la resolució de les controvèrsies que se susciten en l'execució d'aquest.
Vuitena. Títols i diplomes
Els participants que superen les proves i la presentació dels treballs que s'exigisquen a aquest efecte, amb el nivell requerit, rebran el títol d'Especialista Universitari en Gestió Urbanística i Territorial, expedit per la Universitat Politècnica de València i el Certificat d'Aprofitament de l'Institut Valencià d'Administració Pública, que s'anotarà al Registre de Personal de la Direcció General d'Administració Autonòmica.
Per a l'obtenció del títol i del certificat caldrà, a més de la superació dels criteris que es fixen per a superar el Curs, l'assistència almenys a un 80% de les hores lectives que l'integren. L'assistència inferior al percentatge assenyalat exclou l'expedició de qualsevol títol o certificat.
Novena. Informació addicional
Es podrà obtindre informació addicional sobre aquest Curs dirigint-se a l'Institut Valencià d'Administració Pública, carrer Cronista Carreres, núm. 11-4t, 46862 València, tel. 452117106, Web: http://www.just.gva.es/ivap/
València, 27 d'octubre de 2008.- El director general d'Administració Autonòmica: Pedro J. García Ribot.
ANNEX I
Programa
Mòdul I. Curs d'Organització Administrativa i Marc Jurídic de la Gestió Urbanística, del Territori i el Paisatge. (80 hores)
Coordinador: Fernando Romero Saura
A.I.1. Estructuració jurídica general de la gestió urbanística i del paisatge. (20 h)
A.I.2. Continguts tecnicojurídics de l'ordenació urbanística detallada. (20 h)
A.I.3. La regulació del territori, paisatge i medi ambient. (20 h)
A.I.4. Normativa i determinacions sectorials. (20 h)
Mòdul II. Curs de Gestió i Disciplina Urbanística. (70 hores)
Coordinador: Josep Antoni Payà Gasent
A.II.1. Gestió urbanística. (20 h)
A.II.2. Disciplina urbanística. (10 h)
A.II.3. Valoracions. (20 h)
A.II.4. Tramitació i aprovació dels instruments d'ordenació. (10 h)
A.II.5. Jurisprudència. (10 h)
Mòdul III. Curs d'Elaboració de Programes d'Actuació Integrada. (80 hores)
Coordinador: José Luis Miralles i Garcia
A.III.1. El projecte d'urbanització. Redacció i gestió. (20 h)
A.III.2. Viabilitat i gestió econòmica dels programes d'Actuació Integrada. (10 h)
A.III.3. Taller de planificació-gestió de l'ordenació detallada. Projecte de Paisatge Urbà, Pla Parcial i Projecte de Reparcel·lació. (50 h)
Calendari
Les classes seran a la vesprada, en horari de 16.30 a 21.00 hores, en setmanes de dilluns a dijous i en les dates següents:
Mòdul I. Curs d'Organització Administrativa i Marc Jurídic de la Gestió Urbanística, del Territori i el Paisatge. (80 hores)
Setmana 1: des del 12.01.2009 fins al 16.01.2009
Setmana 2: des del 19.01.2009 fins al 23.01.2009
Setmana 3: des del 26.01.2009 fins al 30.01.2009
Setmana 4: des del 2.02.2009 fins al 6.02.2009
Setmana 5: des del 9.02.2009 fins al 13.02.2009
Mòdul II. Curs de Gestió i Disciplina Urbanística. (70 hores)
Setmana 6: des del 23.02.2009 fins al 27.02.2009
Setmana 7: des del 2.03.2009 fins al 6.03.2009
Setmana 8: des del 9.03.2009 fins al 13.03.2009
Setmana 9: des del 23.03.2009 fins al 27.03.2009
Setmana 10: des del 30.03.2009 al 3.04.2009
Mòdul III. Curs d'Elaboració de Programes d'Actuació Integrada. (80 hores)
Setmana 11: des del 20.04.2009 fins al 24.04.2009
Setmana 12: des del 27.04.2009 fins a l'1.05.2009
Setmana 13: des de l'11.05.2009 fins al 15.05.2009
Setmana 14: des del 18.05.2009 al 22.05.2009
Setmana 15: des de l'1.06.2009 fins al 5.06.2009